Pielikums

Valmieras novada pašvaldības

domes 25.05.2023. lēmumam

Nr.225 (protokols Nr.7, 5.§)

**Deleģēšanas līgums Nr.08.18/7.4.8/23/435**

Valmierā, Valmieras novadā

Līguma abpusējās parakstīšanas datums ir pēdējā parakstītāja pievienotā laika zīmoga datums un laiks

**Valmieras novada pašvaldība,** reģistrācijas Nr.90000043403 (turpmāk – Pašvaldība), adrese: Lāčplēša iela 2, Valmiera, Valmieras nov., izpilddirektores Evijas Voitkānes personā, kura darbojas uz Valmieras novada pašvaldības nolikuma pamata, no vienas puses, un

**SIA** **“Valmieras Olimpiskais centrs”**, reģistrācijas Nr.54103025871 (turpmāk – Sabiedrība), kuru, pamatojoties uz statūtiem, pārstāv valdes priekšsēdētājs **Artis Jansons** un valdes loceklis **Zigmunds Ezergailis** (turpmāk – Pilnvarotā persona), turpmāk kopā sauktas – Puses, katra atsevišķi Puse,

ņemot vērā, ka:

* saskaņā ar Pašvaldību likuma 4.panta pirmās daļas 6.punktu viena no pašvaldības funkcijām ir gādāt par iedzīvotāju veselību un 7.punktu – veicināt sporta attīstību, tostarp uzturēt un attīstīt pašvaldības sporta bāzes, atbalstīt sportistu un sporta klubu, arī profesionālo sporta klubu, darbību un sniegt atbalstu sporta pasākumu organizēšanai;
* saskaņā Pašvaldību likuma 7.pantu no autonomās funkcijas izrietošu pārvaldes uzdevumu pašvaldība var deleģēt citai personai. Pārvaldes uzdevuma deleģēšanas kārtību, veidus un ierobežojumus nosaka Valsts pārvaldes iekārtas likums;
* saskaņā ar Valsts pārvaldes iekārtas likuma 40.panta pirmo un otro daļu privātpersonai pārvaldes uzdevumu var deleģēt, ja pilnvarotā persona attiecīgo uzdevumu var veikt efektīvāk, un pārvaldes uzdevumu var deleģēt ar ārēju normatīvo aktu vai līgumu, ja tas paredzēts ārējā normatīvajā aktā, ievērojot Valsts pārvaldes iekārtas likuma 41.panta otrās un trešās daļas noteikumus; saskaņā ar Valsts pārvaldes iekārtas likuma 42.panta pirmo daļu privātpersonai jābūt tiesīgai veikt attiecīgo pārvaldes uzdevumu. Lemjot par pārvaldes uzdevuma deleģēšanu privātpersonai, ņem vērā tās pieredzi, reputāciju, resursus, personāla kvalifikāciju, kā arī citus kritērijus; saskaņā ar Valsts pārvaldes iekārtas likuma 45.panta trešo daļu lēmumā par deleģēšanu konstatē deleģēšanas pieļaujamību un reglamentē deleģēšanas noteikumus;
* saskaņā ar Sporta likuma 7.panta pirmās daļas 1. un 2.punktu pašvaldība, veicinot veselīgu dzīvesveidu un sporta attīstību savā administratīvajā teritorijā, ir tiesīga noteikt par sportu atbildīgo institūciju; uzturēt sporta bāzes un nodrošināt tās ar nepieciešamo aprīkojumu. Sporta likuma 12.panta pirmā daļa paredz – sporta bāzes tiek uzturētas, lai nodrošinātu iedzīvotājiem iespēju nodarboties ar sportu, pašvaldības īpašumā esošās sporta bāzes izmantojamas iedzīvotājiem nepieciešamo pakalpojumu sniegšanai sportā. Sporta likuma 1.panta 1.punkts noteic, ka sporta bāze ir speciāla sportam būvēta vai piemērota būve, kā arī vide (laukumi, celiņi sporta nodarbībām, veselības takas u.tml.);
* Pašvaldība kopā ar biedrību “Latvijas Olimpiskā komiteja” ir izveidojusi SIA “Valmieras Olimpiskais centrs”, ar mērķi, veicināt sporta attīstības iespējas Valmierā un Vidzemē un nodrošināt kvalitatīvu mācību un treniņu sporta bāzi reģiona iedzīvotājiem. SIA “Valmieras Olimpiskais centrs” darbība ir atbilstoša Valsts pārvaldes iekārtas likuma 88.panta pirmās daļas 1., 2., 3.punktā noteiktajiem nosacījumiem, t.i., tiek novērsta tirgus nepilnība – situācija, kad tirgus nav spējīgs nodrošināt sabiedrības interešu īstenošanu attiecīgajā jomā; publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai; tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.
* SIA “Valmieras Olimpiskais centrs” kapitāla daļu turētāji ir Pašvaldība, kurai pieder 93,46% kapitāla daļu, un biedrība Latvijas Olimpiskā komiteja, kurai pieder 6,54% kapitāla daļu. Ņemot vērā Pašvaldībai piederošo pamatkapitāla īpatsvaru, SIA “Valmieras Olimpiskais centrs” ir Pašvaldības kontrolēta kapitālsabiedrība. Līdz ar to Pašvaldība var tieši ietekmēt kapitālsabiedrības pārvaldību un uzraudzīt, lai kapitālsabiedrībai uzdoto uzdevumu izpilde būtu saskaņā ar Pašvaldības iedzīvotāju interesēm;
* SIA “Valmieras Olimpiskais centrs” nodrošina un veicina sporta attīstības iespējas Valmieras pilsētā, pilsētas sporta bāzu apsaimniekošanu un jaunu sporta objektu izveidošanu un attīstību, sporta sacensību un citu sporta pasākumu rīkošanu;
* SIA “Valmieras Olimpiskais centrs” ar Ministru kabineta 2010.gada 30.decembra rīkojumu Nr.787 “Par nacionālās sporta bāzes statusa piešķiršanu Vidzemes olimpiskajam centram” ir piešķirts nacionālās sporta bāzes statuss, tā darbības virzienus tiešā veidā reglamentē likums “Par nacionālās sporta bāzes statusu” 5.pants, kur noteikti vairāki nosacījumi nacionālās sporta bāzes statusa piešķiršanai – sporta bāzes noslodzes pamatā ir jābūt sporta pasākumiem, priekšroku dodot atzītajām sporta federācijām vai profesionālās ievirzes sporta izglītības iestādēm, kas spēj nodrošināt regulāru valsts nacionālo izlašu dalībnieku treniņprocesu, kā arī bērnu, jauniešu un invalīdu sporta pasākumus kā arī citi nosacījumi;
* Latvijas Nacionālā attīstības plāna 2021.-2027.gadam viena no prioritātēm ir veseli un aktīvi cilvēki; kultūra un sports aktīvai un pilnvērtīgai dzīvei;
* Latvijas ilgtspējīgas attīstības stratēģijas līdz 2030.gadam (Latvija 2030) rīcības plāns ir vērsts uz aktīva dzīvesveida, veselīga uztura, fizisko aktivitāšu (tai skaitā tautas sporta), reproduktīvās veselības un traumatisma novēršanas popularizēšanu un mērķtiecīgu pasākumu realizāciju sabiedrībā. Sporta politikas pamatnostādnēs definētie sporta politikas apakšmērķi saistāmi arī ar SIA “Valmieras Olimpiskais centrs” darbību.

Valmieras novada attīstības plānošanas dokumentos, kas apstiprināti ar Valmieras novada pašvaldības domes 27.10.2022. lēmumu Nr.680 “Par Valmieras novada ilgtspējīgas attīstības stratēģijas 2022.-2038.gadam un Valmieras novada attīstības programmas 2022.-2028.gadam apstiprināšanu“ (protokols Nr.20, 52.§), kā viena no ilgtermiņa prioritātēm noteikta iedzīvotāju veselību veicinoša pakalpojumu vide.

Saskaņā ar Valmieras novada ilgtspējīgas attīstības stratēģiju 2022-2038, Valmiera ir nacionālas nozīmes attīstības centrs, t.sk., sporta pakalpojumu jomā. Tiek plānots, ka Valmiera plānošanas periodā 2022-2038 kļūs par Baltijas mēroga ekonomikas, izglītības, informācijas un komunikāciju tehnoloģiju, kultūras un sporta centru.

Valmieras novada ilgtspējīgas attīstības stratēģijā 2022.-2038.gadam kā viens no Valmieras novada ilgtermiņa stratēģiskajiem mērķiem ir noteikts “Personības izaugsme”, kura īstenošana nodrošinās, ka Valmieras novada sabiedrība ir izglītota, aktīva, saliedēta, radoša, pašapzinīga, vesela, atbildīga un iekļaujoša. Minētā mērķa rīcības virzieni ietver sevī arī kvalitatīvus un konkurētspējīgus sporta pakalpojumus, nodrošinot modernu sporta un aktīvās atpūtas infrastruktūru, veicinot iedzīvotāju nodarbinātību, radošumu un aktīvu līdzdalību sabiedriskajā dzīvē. Valmieras novada ilgtspējīgas attīstības stratēģijā 2022-2038 tiek norādīts, ka modernā sporta un aktīvās atpūtas infrastruktūra ir sekmējusi Valmieras kā liela mēroga sporta notikumu vietas izaugsmi, nodrošinot arī atbalstu plašām fizisko aktivitāšu iespējām ikdienā visā Valmieras novadā.

Valmieras novada attīstības programmā 2022-2028 tiek norādīts, ka uzdevuma “Veicināt Valmieras kā Vidzemes kultūras un sporta centra attīstību ar daudzveidīgu novada kultūras un sporta dzīvi un radošu un veselu sabiedrību” rīcību virzieni: Vidzemes sporta centrs Valmiera; sports veselības veicināšanai.

Pamatojoties uz Izglītības likuma 17.panta pirmo daļu, katras pašvaldības pienākums ir nodrošināt bērniem, kuru dzīvesvieta deklarēta pašvaldības administratīvajā teritorijā, iespēju iegūt pirmsskolas izglītību un pamatizglītību bērna dzīvesvietai tuvākajā izglītības iestādē vai tuvākajā izglītības iestādē, kas īsteno izglītības programmu valsts valodā, nodrošināt jauniešiem iespēju iegūt vidējo izglītību, kā arī nodrošināt iespēju īstenot interešu izglītību un atbalstīt ārpusstundu pasākumus, arī bērnu nometnes;

Pilnvarotā persona Pašvaldības administratīvajā teritorijā nodrošina Pašvaldību likuma 4.panta pirmās daļas 6. un 7.punktā noteikto pašvaldības autonomo funkciju – gādāt par iedzīvotāju veselību – īstenot veselīga dzīvesveida veicināšanas pasākumus, kā arī veicināt sporta attīstību, tostarp uzturēt un attīstīt pašvaldības sporta bāzes, atbalstīt sportistu un sporta klubu, arī profesionālo sporta klubu, darbību un sniegt atbalstu sporta pasākumu organizēšanai, un realizētu no Sporta likuma 7.panta pirmās daļas 1. un 2.punkta izrietošo pašvaldības pienākumus. Pilnvarotās personas darbība ir atbilstoša Valsts pārvaldes iekārtas likuma 88.panta pirmās daļas noteiktajiem gadījumiem, kad publiska persona var veikt komercdarbību;

**nolūkā** izglītot bērnus un jauniešus par veselīga dzīvesveida nozīmi, izmantojot Valmieras valstspilsētā pieejamo sporta infrastruktūru, tajā skaitā brīvdabas, veicināt brīvdabas sporta aktivitāšu attīstību un pieejamību visiem, īpašu nozīmi veltot bērnu un jauniešu iesaistei neatkarīgi no to likumisko pārstāvju finansiālajām iespējām, tādejādi, bērnu un jauniešu sportisko aktivitāšu rezultātā, veicinot vienotas, saliedētas un veselīgas sabiedrības veidošanos;

**pamatojoties uz** Valmieras novada pašvaldības domes 2023.gada 25.maija lēmumu Nr.225 (protokols Nr.7, 5.§), kas pieņemts saskaņā ar Valsts pārvaldes iekārtas likuma 45.panta trešo daļu, noslēdz šāda satura deleģēšanas līgumu (turpmāk – Līgums):

**I Deleģētie pārvaldes uzdevumi**

1. Pašvaldība deleģē Pilnvaroto personu veikt un Pilnvarotā persona apņemas saskaņā ar spēkā esošo normatīvo aktu prasībām veikt no Pašvaldību likuma 4.panta pirmās daļas 6. un 7.punktā noteikto pašvaldības autonomo funkciju – gādāt par iedzīvotāju veselību – īstenot veselīga dzīvesveida veicināšanas pasākumus, kā arī veicināt sporta attīstību, tostarp uzturēt un attīstīt pašvaldības sporta bāzes, atbalstīt sportistu un sporta klubu, arī profesionālo sporta klubu, darbību un sniegt atbalstu sporta pasākumu organizēšanai, izrietošus pārvaldes uzdevumus:
   1. Veicināt un atbalstīt bērnu un jauniešu peldētprasmi, slidotprasmi un brīvdabas aktīvās sportošanas (skriešana, nūjošana, skrituļošana, riteņbraukšana u.c.) attīstību Valmieras novada pašvaldības administratīvajā teritorijā, tādejādi veicinot izpratni par fizisko aktivitāšu nepieciešamību ikdienas dzīvē;
   2. nodrošināt un, sadarbībā ar Valmieras novada Sporta pārvaldi koordinēt veselību veicinošus pasākumus, un, sadarbībā ar Valmieras novada Izglītības pārvaldi izglītojošus sporta pasākumus Pilnvarotās personas piederošās telpās, kuros galvenie dalībnieki ir bērni un jaunieši, kas nenodarbojas ar profesionālo sportu;
   3. izglītot un rosināt sabiedrības, īpaši bērnu un jauniešu, interesi par sportošanas iespējām, tādējādi veicinot interesi par veselīgu dzīvesveidu;
   4. uzturēt un attīstīt Pilnvarotai personai nodoto Pašvaldības un Pilnvarotās personas īpašumā esošo sporta infrastruktūru, t.sk. nacionālas nozīmes sporta bāzes, nodrošinot augsta līmeņa mācību-treniņu un sacensību norises vietas.
2. Pilnvarotā persona Līguma 1.punktā minētos deleģētos pārvaldes uzdevumus un no tiem izrietošos pakalpojumus sniedz Valmieras novada administratīvajā teritorijā.

**II Pašvaldības un Pilnvarotās personas pienākumi un tiesības**

1. Pašvaldība:
   1. nodrošina netraucētu Līguma izpildi Pilnvarotajai personai;
   2. kontrolē Līguma izpildi;
   3. dod uzdevumus Pilnvarotajai personai Līguma 1.punktā deleģēto pārvaldes uzdevumu izpildei par laika periodu no 2023.gada 20.jūnija līdz 2024.gada 19.jūnijam;
   4. normatīvajos aktos un Līgumā noteiktā kārtībā apmaksā Pilnvarotajai personai Līguma 1.punktā noteikto deleģēto pārvaldes uzdevumu izpildi.
   5. izskata Pilnvarotās personas pamatotu pieprasījumu par papildu finansējuma piešķiršanu.
2. Pilnvarotā persona:
   1. patstāvīgi veic ar Līgumu deleģētos pārvaldes uzdevumus normatīvajos aktos un Līgumā noteiktā kārtībā un kvalitātē, nodrošinot iedzīvotājiem iespējami labākas drošības, pieejamības, regularitātes un kvalitātes pakalpojumu saņemšanu;
   2. Līguma 1.punktā noteiktos deleģētos pārvaldes uzdevumus veic atbilstoši Pašvaldības budžetā apstiprinātajam finansējumam, ievēro labas pārvaldības un citus valsts pārvaldes principus, normatīvo aktu prasības un sadarbojas ar Pašvaldību, tās iestādēm un struktūrvienībām, kā arī valsts pārvaldes institūcijām;
   3. patstāvīgi veic visus nepieciešamos pasākumus deleģēto pārvaldes uzdevumu īstenošanai, tajā skaitā veic materiālo resursu iegādi atbilstoši sporta veidam, investīciju projektu realizāciju un papildus finanšu līdzekļu piesaisti, kas var uzlabot Līgumā deleģēto pārvaldes uzdevumu izpildes efektivitāti un kvalitāti;
   4. jautājumos, kas saistīti ar deleģēto pārvaldes uzdevumu izpildi un kurus Pilnvarotā persona ir tiesīga izlemt patstāvīgi, Pilnvarotā persona rīkojas kā krietns un rūpīgs saimnieks;
   5. uztur un atjauno savus pamatlīdzekļus un nepieciešamo tehnisko aprīkojumu, attīsta infrastruktūru, lai nodrošinātu deleģēto pārvaldes uzdevumu īstenošanu un pakalpojumu sniegšanu iedzīvotājiem;
   6. veic nepieciešamos pasākumus un piesaista finanšu līdzekļus, lai nodrošinātu kvalitatīvu un izmaksu ziņā konkurētspējīgu sporta aktivitāšu piedāvājumu un sporta bāzu efektīvu izmantošanu autonomo funkciju izpildei;
   7. var piedalīties deleģēto pārvaldes uzdevumu izpildi veicinošu Eiropas Savienības fondu un citu ārvalstu finanšu instrumentu projektu īstenošanā, dalību projektā saskaņojot ar Pašvaldību;
   8. ja deleģēto pārvaldes uzdevumu izpildes faktiskie izdevumi pārsniedz Pašvaldības piešķirtos līdzekļus, iesniedz Pašvaldībā papildu finansējuma vai citu resursu pieprasījumu;
   9. nodrošina, ka tās veiktā personu datu apstrāde ir atbilstoša spēkā esošajiem normatīvajiem aktiem, tai skaitā Eiropas Parlamenta un Padomes regulai Nr.2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK. Regulas izpratnē Pilnvarotā persona ir uzskatāma par pārzini un atbild par tās veiktajām personas datu apstrādes darbībām un aizsardzību;
   10. lai novērtētu Pašvaldības iedzīvotāju apmierinātību ar pakalpojumu sniegšanas un deleģēto pārvaldes uzdevumu veikšanas kvalitāti, organizē un piedalās informēšanas pasākumos un aptaujās, kā arī pētījumos par Pašvaldības iedzīvotāju apmierinātību par Pilnvarotās personas sniegtajiem pakalpojumiem un īstenotajiem deleģētajiem pārvaldes uzdevumiem saskaņā ar Līgumu.
3. Pilnvarotajai personai nav tiesības ar Līgumu deleģētos pārvaldes uzdevumus un no tiem izrietošos pakalpojumu sniegšanas pienākumus un tiesības deleģēt citām personām.

**III Savstarpējo norēķinu kārtība**

1. Pilnvarotā persona deleģētos pārvaldes uzdevumus un tiem izrietošos pakalpojumus finansē no pakalpojumu sniegšanas gūtajiem ieņēmumiem, Līgumā noteiktajā kārtībā Pašvaldības piešķirtajiem līdzekļiem, ziedojumiem un dāvinājumiem atbilstoši normatīvo aktu prasībām.
2. Pašvaldība, apstiprinot saistošos noteikumus par Pašvaldības budžetu kārtējam gadam un tā grozījumos, nosaka finansējuma apmēru deleģēto pārvaldes uzdevumu izpildei.
3. Ja deleģēto pārvaldes uzdevumu izpildes faktiskie izdevumi pārsniedz Pašvaldības piešķirtos finanšu līdzekļus, tad Pilnvarotai persona var lūgt papildu līdzekļus, iesniedzot par to pamatotu pieprasījumu. Pašvaldība izskata Pilnvarotās personas iesniegto finanšu līdzekļu un citu resursu nepieciešamības pamatojumu un lemj par attiecīgu finanšu līdzekļu un citu resursu piešķiršanu, paredzot to Pašvaldības budžetā.
4. Finansējuma izlietojumā Pilnvarotajai personai jāievēro spēkā esošie normatīvie akti, tajā skaitā Publisko iepirkumu likums.

**IV Pārskatu un ziņojumu sniegšanas kārtība, pilnvarotās personas darbības izvērtējums**

1. Pilnvarotā persona par veiktajiem darbiem sniedz Pašvaldībai atskaiti par katra deleģētā pārvaldes uzdevuma īstenošanu ne retāk kā 1 reizi mēnesī, kurā norāda informāciju:
   1. par Līguma 1.punktā noteiktajiem deleģētajiem pārvaldes uzdevumiem – par katru atsevišķi norāda informāciju par veikto darbu apjomu;
   2. piesaistītajiem finanšu līdzekļiem un investīcijām;
   3. pilnvarotās personas ilgtermiņa saistību, kas nodrošina deleģēto pārvaldes uzdevumu īstenošanu un no tiem izrietošo pakalpojumu sniegšanu, apmēru;
   4. ieguldījumu infrastruktūrā un pamatlīdzekļos, to attīstībā apmēru;
   5. citu papildu informāciju pēc Pašvaldības pieprasījuma.
2. Līgumā deleģēto pārvaldes uzdevumu izpildes kvalitāti Pašvaldība vērtē pēc šādiem kritērijiem:
   1. deleģēto pārvaldes uzdevumu veikšanas un no tiem izrietošo pakalpojumu sniegšanas kvalitāte, nepārtrauktība, regularitāte (vidējais apmeklētāju skaits Pilnvarotās personas īpašumā esošajās sporta bāzēs un tām pieguļošajās teritorijās mēnesī);
   2. organizēto un atbalstīto pasākumu skaita stabilitāte un dinamika atbilstoši Līguma 1.punktā noteiktajiem pārvaldes uzdevumiem;
   3. pasākumi, veiktās darbības, kas sekmē Pilnvarotās personas sportisko aktivitāšu atbilstoši Līguma 1.punktā noteiktajiem pārvaldes uzdevumiem pieejamību dažādām sabiedrības mērķgrupām, īpaši bērniem un jauniešiem;
   4. menedžmenta (saimniekošanas un resursu izmantošanas efektivitāte), mārketinga aktivitāšu kvalitāte un atdeve;
   5. pakalpojumu saņēmēju apmierinātība ar pakalpojumu kvalitāti (iedzīvotāju uzklausīšana, savlaicīga atbilžu sniegšana uz lūgumiem, sūdzībām, priekšlikumiem vai jautājumiem, pamatotu sūdzību skaits un citi);
   6. piesaistīto finanšu līdzekļu un investīciju apmērs;
   7. ieguldījumi infrastruktūrā un pamatlīdzekļos, to attīstībā;
   8. darbības atbilstība spēkā esošo normatīvo aktu prasībām.
3. Pašvaldībai pēc pārskata un ziņojuma saņemšanas ir tiesības, par to 1 (vienu) nedēļu iepriekš rakstiski brīdinot Pilnvaroto personu, veikt revīziju par deleģēto pārvaldes uzdevumu izpildi un finansējuma izlietojumu, ko veic Pašvaldības noteikta kompetenta persona.

**V Pašvaldības un pilnvarotās personas atbildība**

1. Pilnvarotā persona ir atbildīga par visām civiltiesiskām saistībām, ko tā uzņēmusies, veicot deleģētos pārvaldes uzdevumus un sniedzot no deleģētā pārvaldes uzdevuma izrietošus pakalpojumus. Pilnvarotā persona patstāvīgi, bez Pašvaldības līdzdalības, risina civiltiesiskus strīdus, kas izriet no noslēgtajiem līgumiem, ko tā uzņēmusies, darbojoties privāto tiesību jomā.
2. Pilnvarotā persona regresa kārtībā atlīdzina zaudējumus Pašvaldībai saskaņā ar Valsts pārvaldes iekārtas likuma 44.panta otrās daļas nosacījumiem.
3. Pašvaldība ir atbildīga par deleģētā pārvaldes uzdevuma īstenošanu kopumā.

**VI Pilnvarotās personas darbības uzraudzība**

1. Pilnvarotā persona Līguma izpildes ietvaros ir Valmieras novada Sporta pārvaldes pārraudzībā.
2. Deleģēto pārvaldes uzdevumu izpildes, to kvalitātes uzraudzību un novērtējumu veic Pašvaldības Valmieras novada Sporta pārvalde.
3. Pilnvarotajai personai ir pienākums ievērot Pašvaldības norādījumus un ieteikums, kas vērsti uz deleģēto pārvaldes uzdevumu izpildes nodrošināšanu atbilstoši normatīvo aktu prasībām. Pilnvarotai personai ir pienākums izpildīt Pašvaldības rīkojumus, kas saistīti ar deleģēto pārvaldes uzdevumu izpildi, lai pārtrauktu prettiesisku darbību vai bezdarbību, mazinātu vai novērstu prettiesiskas darbības vai bezdarbības sekas.
4. Pilnvarotā persona izskata privātpersonu iesniegumus par tās darbu deleģēto pārvaldes uzdevumu ietvaros, ņemot vērā Iesniegumu likumā noteiktos iesniegumu izskatīšanas termiņus un kārtību. Ja privātpersonu neapmierina Pilnvarotās personas sniegtā atbilde, iesniegumu pēc privātpersonas iniciatīvas izskata Pašvaldība.
5. Pilnvarotā persona pēc Pašvaldības pamatota pieprasījuma Pašvaldības noteiktā kārtībā sniedz informāciju sakarā ar deleģēto pārvaldes uzdevumu izpildi.

**VII Nepārvarama vara**

1. Par nepārvaramu varu Līguma ietvaros tiek uzskatīts jebkurš gadījums un apstākļi, kas nav atkarīgs no pušu gribas, tieši attiecas uz Līguma izpildi un kuru nevarēja un nevajadzēja paredzēt Līguma slēgšanas brīdī. Ar šādiem gadījumiem un apstākļiem tiek saprasti, bet nav ierobežoti, dabas katastrofas, ugunsgrēks, epidēmija, karš, nemieri, mobilizācija un tamlīdzīgi. Par nepārvaramas varas apstākli netiek uzskatīts Pilnvarotās personas darbinieku streiks.
2. Lai veiktu nepieciešamos pasākumus nepārvaramas varas apstākļu radīto seku novēršanai, kā ari noteiktu pilnvarotajai personai radītos zaudējumus un iespējas nodrošināt deleģēto pārvaldes uzdevumu turpmāku nepārtrauktu veikšanu, iestājoties nepārvaramas varas gadījumam, Pilnvarota persona nekavējoties, bet ne vēlāk kā vienas dienas laikā no nepārvaramas varas gadījuma iestāšanās brīža informē Pašvaldību.
3. Pilnvarotajai personai jāveic visi iespējamie pasākumi nepārvaramas varas seku mazināšanai un novēršanai, pēc iespējas nodrošinot deleģēto pārvaldes uzdevumu veikšanas un no tiem izrietošo pakalpojumu sniegšanas nepārtrauktību vai to atjaunošanu iespējami īsākā laikposmā.

**VIII Līguma spēkā stāšanas un grozījumi**

1. Līgums ir noslēgts līdz **2024.gada 19.jūnijam**. Līgums stājas spēkā **2023.gada 20.jūnijā.**
2. Visus strīdus un domstarpības, kas rodas Līguma izpildes laikā, Puses risina pārrunu ceļā, savstarpēji vienojoties, vai arī, ja tas nav iespējams, vēršoties tiesā.
3. Visi līguma grozījumi ir neatņemama Līguma sastāvdaļa un stājas spēkā ar parakstīšanas brīdi, ja Līguma grozījumos nav noteikts citādi.
4. Līguma darbību var izbeigt Pusēm savstarpēji rakstiski vienojoties vai Pusei rakstiski brīdinot otru Pusi, ievērojot viena mēneša uzteikuma termiņu.
5. Puses var vienpusēji uzteikt Līgumu nekavējoties, ja otra Puse rupji pārkāpj Līguma noteikumus vai pastāv citi būtiski iemesli, kas neļauj turpināt Līguma attiecības.

**IX Noslēguma jautājumi**

1. Līgums neietekmē pušu tiesības slēgt sadarbības, pilnvarojuma vai citus līgumus, kā arī līdz šim noslēgto līgumu spēkā esamību, izņemot līgumus par no Līguma deleģēto pārvaldes uzdevumu izrietošo pakalpojumu sniegšanas pienākumu un tiesību deleģēšanu citām personām.
2. Kādam no Līguma noteikumiem zaudējot spēku normatīvo aktu izmaiņu gadījumā, Līgums nezaudē spēku tā pārējos punktos, izņemot tādus normatīvo aktu grozījumus, kas atceļ Līguma noslēgšanas pamatnoteikumus. Normatīvo aktu izmaiņu gadījumā Pusēm ir pienākums Līgumu piemērot atbilstoši spēkā esošo normatīvo aktu prasībām.
3. Pušu reorganizācija vai to vadītāju maiņa nevar būt par pamatu Līguma pārtraukšanai vai vienpusējai uzteikšanai. Ja kāda no pusēm tiek reorganizēta, Līgums paliek spēkā un tā noteikumi ir spēkā esoši puses tiesību un saistību pārņēmējam.
4. Puse var vienpusēji uzteikt līgumu, Pilnvarotās personas tiesību un saistību pārņēmēju reorganizācijas procesā vienu mēnesi iepriekš brīdinot, ja Pilnvarotās personas reorganizācijas gadījumā nepastāv deleģēšanas pamatnoteikumi vai speciālie deleģēšanas nosacījumi privātpersonai.
5. Līgums noformēts elektroniskā dokumenta veidā un parakstīts ar drošu elektronisko parakstu, kas satura laika zīmogu. Katra Puse glabā abpusēji parakstītu Līgumu elektroniskā dokumenta formā.

**X Pušu rekvizīti un paraksti:**

|  |  |
| --- | --- |
| **PAŠVALDĪBA**  **Valmieras novada pašvaldība**  Adrese: Lāčplēša iela 2, Valmiera, Valmieras nov., LV – 4201  Reģ. Nr.90000043403  Banka: AS Swedbank  Kods: HABALV22  Konts: LV64HABA0001402049100  \_\_\_\_\_\_\_\_\_\_\_\_\_\_\_\_\_ **Evija Voitkāne**  *(paraksts)* | **PILNVAROTĀ PERSONA**  **SIA „Valmieras Olimpiskais centrs”**  Adrese: Čempionu iela 2, Valmiera,  Valmieras nov., LV-4201  Reģ. Nr.54103025871  Banka: AS Luminor Bank  Kods: RIKOLV2X  Konts: LV92RIKO0000082565819  \_\_\_\_\_\_\_\_\_\_\_\_\_\_\_\_ **Artis Jansons**  (paraksts)  \_\_\_\_\_\_\_\_\_\_\_\_\_\_\_\_ **Zigmunds Ezergailis**  (paraksts) |